檢校園花
作者：洪适
朝代：宋

paragraphs: 往夏新閣成，拔去園中葵。
萬花間千蕊，十夫勞徙移。
羣香頗猗狔，密影初參差。
烈日吁可畏，時雨不能滋。
未秋葉先隕，欲冬柯已萎。
虛蒙灌溉恩，無復嫣然姿。
啅雀飛且止，不肯登空枝。
寒螿守枯荄，未忍相棄離。
永懷斬新日，豈料憔悴期。
誰呼殷七七，來伴紅裳兒。
金鼎一劑藥，返魂庸可追。
春來作高亭，綠沼揚清漪。
舊蹊類陳迹，遠圃分芳蕤。
結根旬浹間，生意渾熙熙。
微白李賦質，小紅桃入肌。
柳條無顔色，已含烟雨眉。
遊蜂相召引，有底渠先知。
地力固自若，大鈞不偏私。
競秀非機巧，向衰非鈍遲。
萬物理固然，颺芬須得時。